b"\n_START_ARTICLE_\nEscola Teresa de Pallej\xc3\xa0\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici escolar d'estil racionalista projectat per Emili Blanch i Roig el 1931 i inaugurat el 1933. L'edifici consta de dues plantes, ambdues dedicades actualment a l'ensenyament primari, per\xc3\xb2 inicialment la planta pis estava reservada a l'habitatge dels mestres.\n_START_SECTION_\nHist\xc3\xb2ria\n_START_PARAGRAPH_\nAbans de la construcci\xc3\xb3 de l'escola, les escoles de nens i nenes eren en cases arrendades per la municipalitat per cobrir les obligacions educatives dictades per la llei. Davant de les condicions d'aquests locals, diferents ajuntaments al llarg del primer ter\xc3\xa7 del segle XX treballen per aconseguir un centre modern que aculli i resolgui les necessitats de les dues escoles. En aquest sentit, el 1925 l'adinerada figuerenca Teresa de Pallej\xc3\xa0 d\xc3\xb3na uns terrenys al poble amb l'objectiu que s'hi bast\xc3\xads una escola per a la mainada fortianenca. Dos anys despr\xc3\xa9s, el 1927, l'arquitecte Adolf Florensa i Ferrer va redactar un primer projecte i Claudi D\xc3\xadaz P\xc3\xa9rez un de segon el 1930, per\xc3\xb2 cap dels dos reeix\xc3\xad. Finalment el mar\xc3\xa7 de 1931 Emili Blanch i Roig comen\xc3\xa7\xc3\xa0 a redactar el projecte definitiu que acabaria amb la inauguraci\xc3\xb3 del nou centre el 1933 despr\xc3\xa9s de l'incansable feina dels nous responsables pol\xc3\xadtics republicans davant del ministeri d'instrucci\xc3\xb3 p\xc3\xbablica._NEWLINE_Just a davant dels terrenys donats per Pallej\xc3\xa0, el 1931 s'hi constru\xc3\xad l'edifici del sindicat Centre Agr\xc3\xadcola i Social de Forti\xc3\xa0 creant una nova pla\xc3\xa7a entre els dos nuclis hist\xc3\xb2rics. El maig de 1934 la pla\xc3\xa7a va passar-se a dir de la Llibertat, un nom que s'estronc\xc3\xa0 el 1939. A la mateixa pla\xc3\xa7a hi havia tamb\xc3\xa9 l'edifici desaparegut de can Mundo, utilitzat com a centre de prove\xc3\xafment d'aliments durant la Guerra Civil espanyola._NEWLINE_En honor de Teresa de Pallej\xc3\xa0 no nom\xc3\xa9s es dedic\xc3\xa0 el nom de l'escola, sin\xc3\xb3 tamb\xc3\xa9 l'avinguda amb el seu nom que uneix encara l'antic carrer de Castell\xc3\xb3 i la pla\xc3\xa7a."